GiliGold/VAD_KnessetCorpus huggingface dataset:
<מירב דדיה מולד: בנוגע להערה לגבי טיפול פסיכולוגי, חשוב לי לציין שבמקלטים מקבלים טיפול פסיכו סוציאלי ובתקופה האחרונה אנחנו כן שוקלים איזה טיפול פסיכולוגי נוסף יכול להתאים, האם יכול להתאים טיפול פסיכולוגי קוגניטיבי שהוא קצר טווח ועיקר המיקוד שלו הוא באמת חזרה לתפקוד.
<מירב דדיה מולד: זה לגבי הטיפול הפסיכולוגי.
<תמי סלע: ואלה שהוכרו כקורבנות אבל אין להן מקום במקלט והן עדיין בהמתנה, זכאיות לטיפול?
<מירב דדיה מולד: אני אתייחס גם להיעדר מקום.
<מירב דדיה מולד: הסוגיה השנייה שהועלתה בדוח והיא סוגיה מאוד משמעותית וזה היעדר מקום במקלט ולזה יש שתי פעולות מרכזיות שכרגע נעשות.
<מירב דדיה מולד: אחת זה הרחבה של עוד 18 מיטות של המקלט.
<מירב דדיה מולד: דבר שני, שהגשנו הצעה לוועדת מנכ"לים לנושא סחר בנשים על פתיחת מרכז יום שאמור לתת מענה בקהילה לנשים שהן נמצאות בקהילה.
<מירב דדיה מולד: זה יותר מטיפול פסיכולוגי, זה מרכז יום שאמור לפעול חמישה ימים בשבוע, עם טיפול וגם עם איזה שהיא החזקה וליווי רגשי, ארוחה חמה, משהו שייתן מענה הרבה יותר משמעותי כדי לאפשר גם הרחבה של השירותים הכוללים במסגרת מקלט.
דוד צור: זה יפה מאוד, מתי אתם אמורים לקבל תשובה?
<מירב דדיה מולד: אנחנו הגשנו את הבקשה למנכ"ל משרד המשפטים.
<מירב דדיה מולד: עיריית תל אביב הביעה את נכונותה להפעיל מסגרת כזאת, ברגע שהיא תיתן לנו אוקיי אנחנו מיידית - - - זאת אומרת עשינו את כל הפעולות המקדימות לעניין, כולל הגדרה מאוד מדויקת מה מרכז היום הזה צריך לקלוט.
<מירב דדיה מולד: הערה נוספת, רק בנושא של זנות קטינים, אני אגיד במשפט.
<מירב דדיה מולד: שר הרווחה הקצה לזה 5 מיליון שקל לאחרונה והולכת לקום תכנית מקיפה בתחום של איתור קטינים ומה שנקרא עבודת רחוב.
<מירב דדיה מולד: לזה אולי תקדישו פה דיון שלם ונוכל ל - - -
דוד צור: ב-24 מגיע שר הרווחה ומנכ"לו וכל הצוות לדבר רק בנושא הטיפולים.
<מירב דדיה מולד: אז בפגישה הזאת אנחנו נציג את המודל ואת התכנית הזאת להתערבות.
דוד צור: אמי, את רוצה אולי להתייחס לעניין של מה ששר הרווחה גם דיבר בדיון לפני שבועיים-שלושה, כשהוא היה, לעניין הפתיחה של המעון החדש, הנוסף?
דוד צור: איפה זה עומד?
<אמי אסתר סער: על המעון החדש יסמין צריכה לענות.
<יסמין קונפינו: אני מנהלת המקלטים.
<יסמין קונפינו: בימים האלה אנחנו פועלים להקמת ההוסטל החדש, כפי שדובר פה ארוכות.
<יסמין קונפינו: כרגע אנחנו במשא ומתן על מספר הצעות למבנים.
<יסמין קונפינו: בשלב הזה אנחנו מאיישים את הצוות וברגע שיימצא המבנה אנחנו גם נדאג לכל הציוד.
דוד צור: אז תקציבים אין בעיה?
<יסמין קונפינו: מבחינה פורמלית התקציב אושר, הגיע אלינו לעמותה, חזר למשרד הרווחה, עכשיו אנחנו באמת בשלבים הפרקטיים של הקמת המבנה.
דוד צור: זמן, הערכה?
דוד צור: לא נתפוס אותך במילה גם אם תתבלבלי לכאן או לכאן.
<יסמין קונפינו: אני רציתי לפתוח את זה בספטמבר, אבל ככל שאני רואה, כיוון שמאוד קשה למצוא מבנה מתאים בפתח תקווה, ואנחנו כבר יצאנו מחוץ לגבולות העיר, מרגע שנמצא מבנה אני מניחה שזה ייקח כחודש וחצי.
דוד צור: אז אנחנו נשמח מאוד לשמוע את זה בתחילת המושב הבא, כשזה כבר עובד.
דוד צור: כן, אמי, כמה מילים.
<אמי אסתר סער: מוקד סיוע לעובדים זרים.
<אמי אסתר סער: אני באמת אנסה לעשות את זה טלגרפית.
<אמי אסתר סער: קודם כל העובדה שמדינת ישראל מדורגת במקום הראשון, אנחנו מברכים על זה.
<אמי אסתר סער: אני לא אהיה רק האיש הרע, יש הרבה דברים והרבה משרדים בממשלה, במשטרה, במשרד הפנים שאנחנו באמת עובדים איתם בשיתוף פעולה.
<אמי אסתר סער: אנחנו נשמח בשנה הבאה להגיד שאנחנו עובדים עם כל המשרדים ושאין בעיות יותר.
<אמי אסתר סער: בכל אופן הבעיות שאנחנו עדיין רואים שקיימות הן קודם כל, אנחנו מזכירים את העובדה שבגלל שהמקלט לא מסוגל לקלוט, יש אנשים שנמצאים בכלא ולמעשה נענשים פעמיים.
<אמי אסתר סער: אנשים, שלא די שבסיני הם עברו התעללות וחוו חוויות מאוד מאוד קשות, העובדה שהם נשארים בכלא, ושיהיו התנאים בכלא הכי טובים שיהיו, זה עונש נוסף ואני מאוד מקווה שימצאו פתרון כמה שיותר מהר.
<אמי אסתר סער: יש בעיה שנייה, של קבוצה של נשים שהועברו למשמורנים בקהילה.
<אמי אסתר סער: יש 37 קורבנות שבקהילה, מתוכם 3 או 4 גברים והשאר נשים.
<אמי אסתר סער: אנחנו שומעים סיפורים מאוד מאוד קשים על מה שקורה איתם וזה רק מצדיק את פתיחת המקלט או מרכז היום שמדברים עליו כמה שיותר מהר, כי אחרת אנחנו נקבל אותם כקורבנות פעם שנייה, כאלה שכבר יהפכו ויתחילו לעבוד בזנות, חלקו מסיבות שאני כרגע לא ארחיב.
<אמי אסתר סער: וממש ממש ממש צריך להתייחס לעניין של המקלט.
<אמי אסתר סער: דבר נוסף שאני רוצה להתייחס אליו ושדובר עליו כבר ואנחנו נדבר עליו בשבוע הבא, אני מניחה, בהרחבה, זה האפליה לרעה של קורבנות סחר מאפריקה לעומת קורבנות במערב והענקת אשרת עבודה.
<אמי אסתר סער: לפי החוק קורבנות סחר שבשנת שיקום או שיוצאות לעבודה מהמקלט אמורות לקבל אשרה תקנית של ב'1 שמאפשרת להן ללכת לעבוד ולא מביאה לכל מיני שאלות מהמעסיק, 'איזה מן נייר יש לך?'.
<אמי אסתר סער: כיום קורבנות הסחר מאפריקה מופלות לרעה והן מקבלות מכתב ממשרד הפנים שמאשר להן לעבוד, שבין היתר כתוב שם שהן קורבנות סחר, ויש מאוד בעיה במציאת עבודה, ואני מזכירה שהעבודה היא חלק מהשיקום שלהן.
<אמי אסתר סער: ודבר אחרון, עדיין אנחנו נתקלים בתופעות של סחר ועושק בענף הדיג, אני מניחה שיטפלו בזה השנה, וזה מביא גם לעובדה שאין מתורגמנים לשפות ממזרח אסיה ואני תמיד תוהה, איך אנחנו יכולים להביא עובדים ממדינות שאנחנו - - -
דוד צור: אבל זו לא הוועדה הזאת.
<אמי אסתר סער: כן, אבל זה משהו שהיה בדוח ואני - - -
דוד צור: אז אמרת, נרשם בפרוטוקול.
<שחר שוהם: אני אשמח להשלים את דברי חברתי.
<שחר שוהם: אני רוצה לגעת בשתי נקודות מרכזיות.
<שחר שוהם: קודם כל אני שמחה לשמוע שיש התקדמות בטיפול בקורבנות הסחר ששוחררו לקהילה, שלא הייתה ממש קיימת כקהילה, הם למעשה שוחררו לטיפול בארגוני סיוע במרפאה שלנו ובארגון אס"ף (ארגון סיוע לפליטים).
<שחר שוהם: אז אנחנו שמחים לשמוע.
<שחר שוהם: אבל אני עדיין לא שמעתי איך הם יקבלו את סל הטיפול הרפואי שהן זכאיות לו.
<שחר שוהם: אני אשמח לקבל איזה שהיא תגובה.
<מיכאל דור: אני אמרתי שאנחנו ניתן להם במסגרת המקלט, זה מותנה שבתוספת הכספית שם יש חלק שאנחנו ביקשנו.
<מיכאל דור: לא ראיתי מה בדיוק אושר, אבל בבסיס השירותים במקלט הם יקבלו את זה.
<שחר שוהם: במקלט עצמו?
<מיכאל דור: לא, אני בניתי שם איזה שהיא תכנית, זה יעמוד לרשותן, פלוס אחות קואורדינציה שתיתן להן כאשר אין טיפולים במקומות אחרים.
<מיכאל דור: יש תכנית מובנית.
דוד צור: אנחנו צריכים להתייחס לזה בדיון בשבוע הבא, עם שר הרווחה, כשהוא יגיע, וגם אז אפשר לתת את המענה הרפואי.
<שחר שוהם: אני עדיין בכל זאת רוצה להזכיר, אני יודעת שאתה חוזר ואומר שזה לא המקום של הוועדה, אבל זה כן מצוין בדוח ונעשתה עבודה מאוד רצינית לאורך כל השנים בוועדה הזאת ביחס לטיפול בקורבנות עינויים.
<שחר שוהם: צריך לזכור שמעטים מאוד מקורבנות עינויים שעברו זוועות בסיני מוכרים כקורבנות סחר, ולעיתים בן אדם או אישה שעברה בדיוק את אותו דבר לא יכולה להיות מוכרת כקורבן סחר כי היא נאנסה, סליחה על הציניות, רק פעמיים ולא עשר פעמים.
<שחר שוהם: אז אנחנו עדיין צריכים לתת את הדעת - - -
דוד צור: לא, אני התייחסתי לזה שתהיה ישיבה משותפת עם ועדת המשנה של חברת הכנסת מיכל רוזין, כדי לעשות פה משהו מתואם, לראות שאנחנו עובדים ביחד.
דוד צור: לא שלא התייחסנו לזה, אנחנו בהחלט חושבים שזו נקודה חשובה להתייחסות.
דוד צור: מכיוון שאני חייב לחתור לסיום, אז רק עוד מישהו?
דוד צור: היה עוד מישהו שביקש?
דוד צור: טוב, קודם כל אנחנו על הקשקש של המליאה, ואני רוצה להגיד שכמובן שאנחנו מאמצים את הדוח כפי שהוא פורסם.
דוד צור: אנחנו שמחים לחלקים החיוביים שבו, שמראים שאנחנו בדרך הנכונה והתקדמנו ואנחנו גם לוקחים לתשומת לבנו את הנקודות הטעונות שיפור.
דוד צור: גם בדיונים הקודמים וגם היום שמענו את משרדי הממשלה השונים וגם הגופים הוולונטריים שמטפלים, ובסך הכול, אם צריך להגיד את השורה התחתונה, אז קודם כל הנושא הזה הוא גבוה מאוד במודעות של כל כלל הגופים ואני שמח על כך, ובטח בראש מעייננו כוועדה מפקחת פה בכנסת ואנחנו נתמיד בכך.
דוד צור: אנחנו חילקנו פחות או יותר את זה לשלושה נושאים, הדוח גם מתחלק לשלושה נושאים כלליים ומתייחס פרטנית בכל נושא ונושא, ולמעשה אנחנו כבר נגענו גם בנושא של האכיפה וגם בנושא של הטיפול, פחות בנושא המניעה.
דוד צור: ביקשנו התייחסות של משרד החינוך וגם משרדים נוספים בהיבטים של מניעה וזיהוי קורבנות וזה נושא שנדון בו בהמשך.
דוד צור: אני גם רוצה להודות לכלל הגופים שעשו ועושים כדי שנוכל להמשיך ולהיות במעמד הזה.
דוד צור: אנחנו גם נקיים סיור במתקן סהרונים כדי לראות על הנושאים שעלו כאן, גם בהיבטים של תנאי ההחזקה שלהם וגם הטיפול וזה משהו שנקבע כבר מראש, אז אנחנו נעשה את זה, אני מניח, במהלך הפגרה.
דוד צור: בעניין ההערה לעניין סער, ולא סתם אמרתי את זה פרוידיאנית, אנחנו ביקשנו שתעבירו לנו דוח מסודר בעניין הזה, כי בדיון הקודם גם התייחסתם לזה.
דוד צור: אנחנו מקבלים בגדול את ההתייחסות, אני גם מכיר את לקיחת האחריות בתחום הצר שבו הוועדה עוסקת בתחום של הסחר בנשים ובזנות לימ"רים, אני לא יודע להגיד, וזה לא תפקיד הוועדה, אבל אנחנו כן היינו רוצים שתהיה התייחסות מכיוון שהדוח מצביע על כך, בכלל לעניין הטיפול בזרים, בהקשר של הלאקונה שנוצרה, אם בכלל, ואני מקבל את מה שאת אומרת, שהיא לא נוצרה, אבל היינו רוצים לראות נתונים על העניין הזה.
דוד צור: לגבי המלצות חקיקה, אז לפחות על שתיים מההמלצות דיברנו בפעם הקודמת, שנקדם אותן, גם בהיבט של העברת כל נושא הזנות לעבירות ממשפחת העבירות של הגוף ולא כפי שזה היום, וגם בנושא של קרן החילוט, כשנתחיל לייצר אולי מספיק תיקים באכיפה, כדי שהיא תהיה מופנית למי שמטפל בזנות ובתחום הזה לשיקום.
דוד צור: אז אני מודה שוב על הדיווח ואתם מוזמנים לבקר אותנו בישיבות הבאות שלנו ותודה רבה.
דוד צור: אני קודם כל פותח את הישיבה.
דוד צור: אני רוצה לציין שיש ממשקים, אני אמרתי את זה גם בדיונים קודמים, כדי להיות תכליתיים ולמצות את הדיון, אני מבקש, לי אין כוונה להיכנס, גם משיקולי התייעלות ויעילות ואני בטח לא בא משיקולי אגו, אני לא רוצה לעסוק בתחומים שהם לא בתחום הוועדה.
דוד צור: אני יודע שגם יש ועדות נוספות שאיפה שהוא בממשקים ובדברים שהם חופפים כן עוסקים בזה, אז מבחינתי אין בעיה.
דוד צור: אנחנו גם מתואמים, אני ומיכל, לגבי הפעילות של הוועדה שלה.
דוד צור: לכן אני גם מבקש את ההתייחסויות של כולם בסוגיה הצרה שביקשנו, מאוד חשובה אבל, ובגלל זה גם ייחדנו לזה ישיבה, אני רוצה להתייחס אך ורק לסוגיה של אשרות העבודה לקורבנות סחר בנשים למטרות זנות, וכמובן זנות בכלל, ולא לעסוק בסוגיית העובדים הזרים בוועדה הזאת.
דוד צור: נכון שהדברים נוגעים ומשיקים, אבל בסופו של דבר יש ועדה שעוסקת בזה בנפרד.
דוד צור: אני מבין שהחלק השמאלי שלא נמצא פה כולו נמצא שם בוועדה.
דוד צור: אז אין בעיה, אנחנו יכולים להתקדם.
דוד צור: אז קודם כל אני שמח להגעתו של מר בן עמי ואני אבקש אולי לפתוח בסקירה שלך בעניין ואחרי זה נוכל לתת לאנשים להתייחס ונתקדם.
<אמנון בן עמי: תודה רבה, אדוני היושב ראש.
<אמנון בן עמי: במהלך השנים האחרונות אנחנו ברשות האוכלוסין וההגירה, במתואם כמובן עם משרדים נוספים, משרד המשפטים, משטרת ישראל, משרד החוץ, פועלים לא מעט בנושא.
<אמנון בן עמי: אני חושב שגם מדינת ישראל הגיעה להישגים לא מבוטלים בנושא הזה, במניעת הנושא הזה, וברור שחובה עלינו לשמור על רמת ההישגיות הזו.
<אמנון בן עמי: אנחנו שותפים פעילים גם בקטע של מניעה, גם בקטע של אכיפה וגם בקטע של הגנה.
<אמנון בן עמי: יש לנו עובדת ספציפית, למעשה שתי עובדות, שתיהן יושבות פה, אדוני היושב ראש, וחלק נכבד מזמנן של שתיהן מוקדש להתמחות בנושא הזה, לליווי בנושא הזה, להדרכה של העובדים שלנו, להנחיה של העובדים שלנו, לבקרה על העובדים שלנו.
<אמנון בן עמי: למעשה, בלא מעט מהתחנות אצלנו, גם אם זה בלשכות מינהל האוכלוסין שפזורות בכל הארץ, גם אם זה במעברי הגבול וגם אם זה במינהל אכיפה וזרים, לנו יש נקודות מגע או ממשקים עם אוכלוסיות שיכולות להיות מוגדרות כקורבנות.
<אמנון בן עמי: לכן למעשה אנחנו מבצעים גם פעולות הדרכה, כל הזמן, בקרב העובדים שלנו, אנחנו מגבירים את האכיפה, את ההנחיה בצורה קבועה.
<אמנון בן עמי: מינהל מעברי גבול הוא למעשה תחנה שהיא באמת קריטית לזיהוי אפשרי.
<אמנון בן עמי: יצאו הנחיות לבקרים, כיצד אפשר לזהות קורבן ומה הסממנים שאמורים להדליק נורה אדומה.
<אמנון בן עמי: מינהל אכיפה וזרים זה מינהל גדול של כ-400 איש, הפקחים שלנו מבקרים באתרי העבודה בצורה סדורה.
<אמנון בן עמי: נוטים אולי בציבור לחשוב שמינהל אכיפה וזרים רק מגרש שוהים בלתי חוקיים, אבל הוא גם אמון על הזכויות של עובדים ושל זרים בישראל וגם הפקחים האלה מקבלים הדרכה והנחיה קבועות, והם מבינים שזה חלק חשוב בעבודתם לנסות ולזהות קורבנות או פוטנציאל לקורבנות סחר.
<אמנון בן עמי: מינהל האוכלוסין – מעבר לעובדה שהעובדים במינהל האוכלוסין, בכל 30 הלשכות, כ-500 עובדים, עוברים הכשרות, אנחנו גם למעשה הקמנו יחידה עכשיו בתוך מינהל האכיפה, שעובדת מול מינהל האוכלוסין, וזו היחידה לבחינת כנות קשר.
<אמנון בן עמי: אנשים שמבקשים מעמד בגין חיים משותפים וכו', היחידה הזו, שאנחנו נתגבר אותה עוד יותר, אמונה לעשות תשאולים יותר מפורטים בצורה יותר רגישה, על מנת לנסות ולעלות על מוקשים.
<אמנון בן עמי: כמו שאתם יודעים, בשנים האחרונות אנחנו מתמודדים עם גל הסתננות אדיר, שתודה לאל, החל מיוני 2012 הצטמצם מאוד, עד לבודדים בחודש.
<אמנון בן עמי: אין ספק שהעובדה שאלפים הגיעו מדי חודש לישראל גרמה, אני חושב, לחששות מאוד כבדים בקרב כל מי שטיפל בכל הסוגיות שקשורות להסתננות, אבל למרות זאת אנחנו לא התעלמנו מהסוגיות שהועלו בפנינו ואנחנו הנפקנו מסמך שמאפשר לקורבנות לעבוד.
<אמנון בן עמי: נכון שזו לא אשרת ב'1, נכון שזו לא אשרת עבודה, זה למעשה אישור שניתן לקורבן, אבל אנחנו הודענו שלא נבצע אכיפה.
<אמנון בן עמי: להבדיל, זה בדיוק כמו שהודענו לגבי מסתננים, שאנחנו לא מבצעים אכיפה על העסקתם.
<אמנון בן עמי: למיטב שיפוטנו המסמך הזה הוא מסמך טוב והוא מסמך שמאפשר להם לעבוד.
<אמנון בן עמי: אנחנו הודענו ואנחנו חוזרים ומודיעים שאנחנו לא מבצעים אכיפה.
<אמנון בן עמי: אני מבין שהדיון פה הוא על הבקשה לתת להם אשרת ב'1, אשרת עבודה.
<אמנון בן עמי: אני חייב לומר שאני חושב שאנחנו ניפקנו פתרון שהוא סביר, פתרון שהוא נכון, בהתחשב בזה שאנחנו נמצאים בתקופה שאנחנו רוצים להיות סמוכים ובטוחים שגל המסתננים נבלם, מה היא מדיניות הממשלה קדימה, לגבי - - -
דוד צור: אם נחדד את העניין, עוד פעם, בגלל שאנחנו עוסקים בוועדה לנושא של סחר בנשים למטרות זנות, אני אחדד את העניין, אני לא מדבר על כל בעיית העובדים הזרים שהיא באמת סוגיה מאוד כבדה, האם יש מקום לאוכלוסיית הקורבנות האלה, ללכת ולתת להם אשרות של ב'1.
<אמנון בן עמי: אני אומר את זה בפשטות, אנחנו לא התלהבנו מכך בעבר, בגלל המספרים, פחדנו, גם לא הבנו את המשמעות, אבל בהחלט היום, לאור הפנייה שלך, אנחנו מוכנים לשקול את זה.
<אמנון בן עמי: אלה לא מספרים גדולים, שוב, אנחנו מוכנים לשקול בחיוב את הקבוצה שנמצאת היום, מבלי שאני יודע להתחייב לגבי העתיד, כי אנחנו עוקבים אחרי האוכלוסייה הזאת.
<אמנון בן עמי: אבל נוכח הפנייה שלך וגם בהסתמך על שיחה שלנו, בוועדה אחרת אבל על הנושא הזה, אנחנו בהחלט נהיה מוכנים לשקול את זה בחיוב.
דוד צור: מירב, ונשמע גם אחרי זה את אמי, לגבי המספרים והתופעה.
דוד צור: קודם כל, אני מאוד שמח לפתיחות הזאת.
דוד צור: אנחנו מדברים פה על אוכלוסייה צרה, אני לא הולך לפתור את כל בעיית הזרים, כי שם זו סוגיה כבדה מאוד ואני חייב לומר שאני, כמי שגם הייתי קצת אחראי על האזור הזה, גם בתקופות אחרות, לא במבול הזה, זה לא משהו שאפשר לטפל בו במחי יד, כי לכל החלטה כזאת יש משמעויות מאוד כבדות.
דוד צור: אז לכן באוכלוסייה שאנחנו מדברים בה, אני חושב שיש פה פתיחות שראויה מאוד לציון.
דוד צור: כן, מירב.
<מירב שמואלי: אני לא רוצה לחזור על הדברים שאמר אמנון בן עמי, אבל אני מחזקת את מה שהוא אמר.
<מירב שמואלי: אכן רשות ההגירה היא גורם מאוד מאוד מרכזי במאבק בסחר בבני אדם.
<מירב שמואלי: אורלי ומיכל, אני בקשר ממש יומיומי איתן, אבל יש עוד גורמים ברשות שמשתתפים בכל הדיונים הבין משרדיים, באישור כל הנהלים והמדיניות בנושא, הם שותפים לכל דבר.
<מירב שמואלי: יש שיתוף פעולה.
<מירב שמואלי: לגבי הכשרות, כפי שנאמר, אני חושבת, כמי שמעבירה את רוב ההכשרות, שזה הגוף שקיבל הכי הרבה הכשרות לעומת כל משרד ממשלתי אחר, בכל הרמות, מיחידת ה-RSC, בקרי גבול, מפקחי עבודה, מפקחי אכיפה, עובדים סוציאליים של לשכות הסיעוד הפרטיות.
<מירב שמואלי: בסיועה של מיכל אנחנו רק הולכים ומרחיבים ובשנה הקרובה יותר ויותר יחידות ברשות יקבלו את ההכשרות האלה, כך שיש בהחלט מודעות.
<מירב שמואלי: ואני בטוחה שזה בא מהנחיה מלמעלה של ראש הרשות, אז על כך יש בהחלט להביע הערכה.
<מירב שמואלי: אני אציין, גם אם דובר על מניעה, זה קצת פחות קשור ובכל זאת אני אזכיר, ההסכמים הבילטראליים עם מדינות המוצא של העובדים הזרים - - -
<אמנון בן עמי: זה מה שהזכרתי, השיחה שלי עם חבר הכנסת צור בדיון אחר.
<מירב שמואלי: זה בהובלה של הרשות, ואלמנט מרכזי מאוד של ההסכמים האלה זה ההיבט של מניעת סחר בבני אדם.
<מירב שמואלי: בכל מקום שבו נראה שממדינה מסוימת יש חשש לסחר בבני אדם זה עולה כשיקול מאוד מאוד מרכזי כנגד ההסכם.
<מירב שמואלי: לגבי הנושא הספציפי, גם אני שמחה מאוד על ההתפתחות הזאת.
<מירב שמואלי: אני רק יכולה לומר שכל ההסברים בנוגע לסחר בנשים נקבעו בארץ כשהייתה תופעה שהיא קצת שונה ממה שרואים עכשיו.
<מירב שמואלי: התופעה היא דינמית ומשתנה כל הזמן וזה דורש איזה שהם היערכות, לימוד וגמישות, ואני חושבת שהרשות כן מראה את הגמישות הרצויה כשהתופעה היא משתנה.
<מירב שמואלי: כלומר זה שעל היום הראשון לא משנים את כל הנהלים בגלל שזאת תופעה חדשה ולא מוכרת, אז ניתן להבין.
<אמנון בן עמי: אדוני היושב ראש, רק עוד משפט אחד, בהמשך לדברים שמירב אמרה.
<אמנון בן עמי: אני חושב שהיא אמרה את הנקודה הכי חשובה, הרבה יותר מכל הנקודות שאני אמרתי, וזה הנושא של הבילטראלי, והיינו בדיון בוועדה אחרת על הנושא.
<אמנון בן עמי: ההסכמים הבילטראליים, ופה אני פונה אליך בבקשה לסיוע, הם הדרך הבטוחה למנוע תופעות שליליות רבות לגבי זרים בישראל.
<אמנון בן עמי: אנחנו בתקופה שמופעלים לחצים איומים מכל מיני סקטורים לגבי החזרת השיטות הישנות, של דמי תיווך, של הבאה על ידי גורמים כאלה ואחרים - - -
דוד צור: זה דבר שצריך להילחם בו בצורה חד משמעית.
<אמנון בן עמי: אני שמעתי את דעתך גם בוועדה שהייתה, בוועדת הפנים, ולכן אני פונה אליך כשכבר הבעת את דעתך וזה חשוב לי שזה ייצא גם מפה.
<אמנון בן עמי: לנו, כרשות האוכלוסין, חשוב לא פחות מלהביא עובדים זרים, לשמור על הזכויות שלהם, והסכמים בילטראליים זה אחד הכלים הכי יעילים, אם לא הכלי הכי מובהק לזה.
דוד צור: איך כרגע השביתה של עובדי משרד החוץ משפיעה בנושא הזה?
<אמנון בן עמי: מה שקרה הוא שלמעשה אנחנו קיבלנו הנחיה מראש הממשלה, שהוא גם שר החוץ, לאפשר הגעת עובדים זרים לישראל ומתן אשרה בגבול.
<אמנון בן עמי: הרי הסמכות למתן אשרה היא סמכות של שר הפנים, שהוא האציל אותה לעובדי רשות האוכלוסין ולעובדי משרד הפנים, שהיא זרוע ארוכה שלנו לצורך העניין.
<אמנון בן עמי: על פי הנחיה מפורשת שקיבלנו מראש הממשלה אנחנו נערכים לתת אשרות בגבול לעובדים זרים שיגיעו, בוודאי לסיעוד ולענפים אחרים, ככל שנגלה מצוקה.
<אמנון בן עמי: הכוונה היא לא לעקוף את משרד החוץ, אנחנו לא היינו פועלים אלמלא קיבלנו הנחיה מפורשת מראש הממשלה, אבל אנחנו נפעיל את מיטב שיקולנו והגמישות כדי לאפשר הגעת עובדים לענפים השונים.
דוד צור: רובי, המשרד לביטחון פנים.
<רובי קיים: רק בגדול השייכות שלנו היא בעצם שאני מאשר את ראשית הראיה לאותם קורבנות סחר ואני מזכיר, זו ראיה מנהלית, זו ראיה שקשה לנו לבדוק אותה אובייקטיבית ואנחנו נסמכים בעיקר על עדויות של המוחזקים ועל מסמכים או ראיונות שמבצע משרד הפנים.
<רובי קיים: אבל, שוב, זו ראיה מנהלית שמספיקה להגדיר אותם, שיש ראשית ראיה להיותם קורבנות סחר.
דוד צור: יסמין.
דוד צור: אם תיתני לנו קצת נתונים כרגע - - -
<יסמין קונפינו: אז ככה, מתוך 30 נשים שיש לי היום במקלט יש לי 17 נשים שעובדות, 13 לא עובדות, 5 יש להן את המכתב למעסיק והן עדיין לא מצאו עבודה, או שהצוות לא מצא להן עדיין עבודה ו-8 נשים שהן נשים חדשות שרק עכשיו הגיעו אלינו למקלט.
<יסמין קונפינו: התחלופה בימים אלה היא מאוד מאוד גבוהה.
דוד צור: בלי לפרט יותר מדי, אבל המוצא שלהם מה?
<יסמין קונפינו: הרוב הן אתיופיות או אריתריאיות.
<יסמין קונפינו: יש לי 9 נשים עם רישיון עבודה וישיבה מסוג ב'1, שהן קורבנות סחר לזנות, יוצאות חבר העמים.
<יסמין קונפינו: אני רציתי בכל זאת להגיד כמה נקודות.
<יסמין קונפינו: קודם כל באמת לברך על ההתפתחות הזו, שככל שהיא תהיה באמת מוצלחת היא תהיה מאוד משמעותית עבורנו, ורק להגיד בכמה נקודות מעשיות איך זה משליך עלינו במידה שיש ב'1, להבדיל מהיתר למעסיק.
<יסמין קונפינו: מעדכון שקיבלתי הבוקר, בעיקרון המעסיקים עדיין לא מכירים את המסמך למעסיק והם מסתכלים עליו בחשדנות רבה, גם מבחינה משפטית וגם בכלל ולמעשה הם פוחדים לקחת את הסיכון, הם מעדיפים לקלוט מישהי עם ב'1.
<יסמין קונפינו: היו לנו מצבים לפעמים במקלט שהעדיפו מישהו אחת על פני אחרת בגלל הדבר הזה.
<יסמין קונפינו: הם גם מצלצלים הרבה כדי לבדוק.
דוד צור: הכתובת שלהם היא כתובת המעון?
<יסמין קונפינו: זה עוד דבר, שזה גם חושף את הנשים לעניין הזה שהן שוהות במקלט לקורבנות סחר וזה גם משהו שהיינו מעדיפים שהמעסיק לא יידע, במידה שהאישה לא רוצה לחשוף את זהותה ופרטיותה.
<יסמין קונפינו: בנוסף יש בעיה מאוד רצינית עם הבנקים.
<יסמין קונפינו: הבנקים לא מכירים את ההיתר למעסיק, ואז כשאישה באה לפדות את הצ'ק בסוף תקופת השיקום שלה, הבנק עושה הרבה בעיות והמעביד הרבה פעמים צריך למצוא דרכים יצירתיות כדי לשחרר עבורה את הכסף.
<יסמין קונפינו: אלה פחות או יותר הדברים העיקריים.
דוד צור: תגידי לנו אולי, כדי שלא ניתקל במדרגה, אחרי מה ששמענו מאמנון, לכאורה זה מייתר את הדיון כי אנחנו יכולים לקום ולהיות שמחים ולהמשיך הלאה, אבל אני כן רוצה להגן קצת גם עליהם במובן הזה, ובמרכאות על כולנו, מי קובע את הסטטוס שהיא קורבן סחר?
דוד צור: זאת אומרת שאין פה איזה פיקציה שבסוף אנחנו נמצא את עצמנו, מעבר לתיקי חקירה - - - תיקי חקירה זה ברור לי, פה המשטרה קובעת - - -
<רובי קיים: אני.
דוד צור: אתה?
דוד צור: בכל המקרים?
דוד צור: גם בתיקים שהם אפילו לא תיקי חקירה?
<רובי קיים: כל המקרים זה בסיני.
<מירב שמואלי: אפשר להדגיש שזה נקבע בהחלטת ממשלה, שהגורם שקובע זאת המשטרה ונקבע גם שרשאית המשטרה להתייעץ עם המתאמת הבין משרדית, ורובי באמת הרבה פעמים מתייעץ.
דוד צור: אורית מרום.
<אורית מרום: בחודשים האחרונים השתחררו קורבנות סחר מוכרות ומוכרים, 33 גברים ונשים מסהרונים, לקהילה, מכיוון שלא נמצאו מקלטים, מקלטי קורבנות הסחר מלאים.
<אורית מרום: שמענו את שר הרווחה בחודש שעבר מאשר תקציב למקלט חדש, צעד שכמובן אנחנו מברכות עליו מאוד, אבל עד אשר המקלט ייפתח יש היום 33 איש ואישה ששוחררו להמתין לאותו המקלט אצל משמורנים בקהילה, אצל קרובי משפחה ואצל חברים ועמותת אס"ף נותנת איזה שהוא ליווי ותמיכה סוציאליים.
<אורית מרום: הם נשלחים למעשה על ידי רשויות המדינה לעמותת אס"ף, לקבל מאיתנו את אותו ליווי.
<אורית מרום: 33 האנשים האלה, אין להם אפילו לא את ההיתר למעסיק.
<אורית מרום: זאת אומרת אפילו את הדבר המינימלי שלאותם קורבנות סחר אריתריאיות ואריתריאים יש, הן למעשה חשופות לגמרי ומיותר לציין את חשיבות העבודה גם עבור הנשים והגברים האלה.
<אורית מרום: זאת אומרת הם כבר חודשים, חלקם כבר חודשים ארוכים, חלקם מחוץ לכלא כבר שלושה חודשים, לא נראה לעין שייפתח המקלט בחודש אוגוסט, טרם נמצא מקום, לפי מה שאני מבינה, כך שאנחנו נהיה במצב שאולי חצי שנה, אולי אף יותר, האנשים האלה יהיו בלי יכולת להתפרנס ובוודאי ברורה לכולנו החשיבות של העבודה, עבור כל בני האדם ועבור בני אדם שמנסים להשתקם מהזוועות ומהגיהינום שהם עברו בסיני.
<אורית מרום: לכן כאן אני פונה, שוב, למר אמנון בן עמי, להעניק גם לקורבנות שממתינות למקלט אשרות עבודה, את אותן אשרות ב'1.
<אורית מרום: תודה רבה.
דוד צור: אמי.
<אמי אסתר סער: קודם כל אני גם מברכת על הכרזתו של מר בן עמי.
<אמי אסתר סער: אני מקווה שאשרת ב'1 תינתן לא רק לקורבנות שכבר הוכרו, אלא אם בעתיד יוכרו עוד קורבנות, שגם הם יקבלו את אותה אשרה ולא יצטרכו לעבור את כל אותן תלאות שתיארה קודם יסמין, שעוברות על אותם קורבנות.
<אמי אסתר סער: למעשה אחרי שיסמין ואורית דיברו והסבירו, אני חושבת שאני רק מצטרפת אליהן ומזכירה כמה זה חשוב.
דוד צור: יש עוד מישהו שרוצה לומר משהו?
<אורלי שמואל: כן, אני אשמח.
<אורלי שמואל: מאוד חשוב לי להדגיש עד כמה זו החלטה באמת יוצאת דופן ומדהימה שהמנכ"ל שלנו קיבל, שמשקפת את השקפת עולמו ואת המדיניות שהוא דוגל בה כלפי מטה ובסופו של דבר את האני מאמין שלו הוא גם אומר פה.
<אורלי שמואל: בכל מיני כנסים בינלאומיים ובכל מיני פורומים בינלאומיים שיצא לי להשתתף בהם, עוד לא נתקלנו עם תופעה כזו שמגיעים ממקום אחר קבוצה כל כך גדולה של קורבנות עבירה, שביניהם גם קורבנות סחר, למדינה אחרת.
<אורלי שמואל: אין לנו פה ראיות, אין לנו פה את העבריינים, אין לנו פה המון דברים, המשטרה הביעה את הקשיים ואת האתגרים שעומדים בפניה כשהם קובעים את ראשית הראיה, וייאמר לזכותם שהם באמת עושים את זה לקולא ולא לחומרה, כי הם מבינים שהאוכלוסייה הזו באמת פגיעה ומיוחדת וצריך להעניק הגנה, מקסימום לקורבן אחד יותר מאשר לאחד פחות, אבל לאור העובדה הזו שאנחנו נתקלים בקשיים, אנחנו כן חייבים להדגיש שזה לא ברור מאליו, גם לפי חוות דעת בינלאומיות שקיבלנו של מומחה שהועברו אלינו מהמתאמת הבין משרדית, לא ברור מאליו שגם אם ניתנת הגנה, יינתן רישיון עבודה.
<אורלי שמואל: לכן אני רוצה גם להדגיש את החשיבות בכך שצריך להבחין בין אלה שהעלו את הטענות שלהם עד עכשיו, או בשלבים סמוך להגעה לישראל, לבין אלה שיעלו טענות לאחר שנה או שנה וחצי.
<אורלי שמואל: אנחנו לא יוצרים את ההבחנה הזו בדרך כלל כשמדובר בקורבנות סחר באופן כללי כי אנחנו מבינים שאנשים שעברו טראומה קשה לאו דווקא מתעוררים וישר מעלים את הטענות, אבל במקרה הזה, מאחר שהראיות לא פה בישראל ומאחר שאין לנו את האפשרות לחקור את הטענות שמועלות, אני חושבת שצריך להבין שאדם שמעלה את הטענות בסמוך להגעתו, או לפחות תוך שנה, שאלה המקרים שמדובר בהם פה, לעומת אדם שמעלה את הטענה לאחר שנתיים-שלוש, מובן שאנחנו נצטרך לבדוק את הדברים יותר לעומק.
<אמנון בן עמי: אני רוצה לחדד את העניין, שההחלטה היא לגבי הקבוצה הזו.
<אמנון בן עמי: אנחנו עוקבים אחרי כל התופעות שמתפתחות בעקבות ההגעה ארצה של מהגרים מכל הסוגים.
<אמנון בן עמי: אני מציע שזה יהיה ברור, זו לא החלטה גורפת וזו החלטה לאור בקשתך לגבי הקבוצה הזו.
<אמנון בן עמי: נפתור את זה, נמשיך לעקוב, אני מקווה שלא ניתקל במקרים, אבל אני מניח שאם יהיו מקרים בעתיד נצטרך להתכנס שוב ולחשוב מה עושים.
<אמי אסתר סער: אפשר לשאול שאלה להבהרה?
<אמי אסתר סער: האם כשאתה אומר הקבוצה הזו, אתה מתכוון לאותם קורבנות סיני או לאלה שנמצאים בארץ?
<אמי אסתר סער: יש קורבנות סיני וכאלה שיכולים להגיע גם עוד חצי שנה מסיני.
<אמנון בן עמי: לא, אלה שפה.
<אמנון בן עמי: נקבעה לגביהם ראשית ראיה והם פה.
דוד צור: אני אחדד את התיקון.
דוד צור: אני אומר ככה.
דוד צור: קודם כל, אמרתי ואני מדגיש שוב, כי יש פה איזה נטייה לעשות ערבוב, זו ועדה שמטפלת בנושא של סחר בבני אדם למטרות זנות, נשים בעיקר, ולכן אנחנו מדברים על האוכלוסייה הזו, שהיא אוכלוסייה שחייבים להבחין אותה מכלל אוכלוסיית הזרים, שהיא בעיה בפני עצמה.
דוד צור: היא בעיה קשה, היא לא מטופלת כאן ולכן לסיכום הזה שיש בינינו, כדי לטפל במורכבות של הבעיה הזאת, ביכולת גם לתת לאנשים שכבר עברו את הסיוט הנורא הזה, היו קורבנות לסחר, או לזנות או למטרות אחרות, ובסופו של דבר אי אפשר לתת להם את השהות הנדרשת פה להשתקם, גם להעיד, אם צריך בתיקים, לכן הפתיחות הזו שמגלה פה המנכ"ל חשובה מאוד ואי אפשר להשליך ממנה לגבי מדיניות הנדרשת במקרה של מהגרי עבודה, המסתננים או הפליטים.